CELEX: 32017D0722
Language: et
Date: 2017-04-20 00:00:00
Title: Komisjoni rakendusotsus (EL) 2017/722, 20. aprill 2017, Euroopa Parlamendi ja nõukogu määruse (EL) nr 528/2012 artikli 55 lõike 1 kohaselt biotsiidi VectoMaxFG turul kättesaadavaks tegemist ja kasutamist käsitleva Madalmaade võetud meetme kehtivuse pikendamise kohta (teatavaks tehtud numbri C(2017) 2436 all)

22.4.2017   
            
            
               ET
            
            
               Euroopa Liidu Teataja
            
            
               L 106/14
            
         KOMISJONI RAKENDUSOTSUS (EL) 2017/722,
   20. aprill 2017,
   Euroopa Parlamendi ja nõukogu määruse (EL) nr 528/2012 artikli 55 lõike 1 kohaselt biotsiidi VectoMaxFG turul kättesaadavaks tegemist ja kasutamist käsitleva Madalmaade võetud meetme kehtivuse pikendamise kohta
   
      
         (teatavaks tehtud numbri C(2017) 2436 all)
      
   
   (Ainult hollandikeelne tekst on autentne)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 55 lõike 1 kolmandat lõiku,
   ning arvestades järgmist:
   
               (1)
            
            
               Madalmaad võtsid 13. septembril 2016 vastu määruse (EL) nr 528/2012 artikli 55 lõike 1 esimese lõigu kohase otsuse lubada kuni 1. novembrini 2016 turul kättesaadavaks teha ja kasutada biotsiidi VectoMaxFG, et sertifitseeritud ettevõtjad saaksid teha nakkust levitavate invasiivsete eksootiliste sääseliikide Aedes albopictus ja Aedes japonicus vastsete tõrjet (edaspidi „meede“).
            
         
               (2)
            
            
               VectoMaxFG sisaldab toimeainena Bacillus thuringiensis subsp. israelensis serotüübi H14 tüve AM65-52 ning Bacillus sphaericus subsp. 2362 tüve ABTS-1743; mõlemaid kasutatakse määruse (EL) nr 528/2012 V lisas määratletud tooteliiki 18 kuuluvates toodetes.
            
         
               (3)
            
            
               Komisjon sai 5. detsembril 2016 Madalmaadelt määruse (EL) nr 528/2012 artikli 55 lõike 1 kolmanda lõigu kohase põhjendatud taotluse meetme kehtivuse pikendamiseks.
            
         
               (4)
            
            
               Komisjoni rakendusotsusega (EL) 2016/714 (2) lubati Madalmaadel varem pikendada kahe muu biotsiidi – VectoBacWG ja Aqua-K-Othrine – turul kättesaadavaks tegemist ja kasutamist käsitleva ajutise meetme kehtivust. Kõnealuses otsuses tunnistati, et Madalmaades ei ole asjakohaseid alternatiivseid tooteid nakkust levitavate sääskede tõrjeks.
            
         
               (5)
            
            
               Madalmaade esitatud teabe kohaselt oli rakendusotsusega (EL) 2016/714 hõlmatud meede vajalik rahvatervise kaitsmiseks, sest need sääsed, mida leiti Madalmaades rehvidega kauplevate ettevõtjate ruumides, kalmistutel ja aiamaadel, võivad olla vektoriks selliste troopiliste haiguste nagu Chikungunya viiruspalavik ja denguepalavik puhul. 2016. aastal Madalmaades tehtud täiendav seire näitas, et kõnealuseid sääski esines ka ühes veoautode ringlussevõtu ettevõttes ja elamupiirkonnas.
            
         
               (6)
            
            
               Madalmaad teatasid, et rakendusotsusega (EL) 2016/714 hõlmatud tooted ei ole piisavad sääsevastsete tõrjeks piirkondades, kus selliste sääskede arvukus võib kiiresti kasvada ja kus on vaja pikema kestusega jääkmõju. Asjakohane tõrje sellistes piirkondades on hädavajalik, et hoida ära eespool nimetatud rahvatervisega seotud probleemide teke, sest sääskede munad ja vastsed võivad vooluga liikuda muudesse piirkondadesse. Põhjenduses 3 osutatud taotlus põhines seega väitel, et graanulitest koosneva biotsiidi VectoMaxFG kasutamine koos biotsiidiga VectoBacWG on vajalik sääsevastsete arengu tulemuslikuks takistamiseks.
            
         
               (7)
            
            
               Kuna sääsevastsete levikut ei ole võimalik muude vahenditega takistada ning asjakohase tõrje puudumine võiks ohustada rahvatervist, siis on asjakohane lubada Madalmaadel pikendada meetme kehtivust teatavatel tingimustel.
            
         
               (8)
            
            
               Käesoleva otsusega ettenähtud meede on kooskõlas alalise biotsiidikomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Madalmaad võivad pikendada kokku kuni 550 päeva võrra selle meetme kehtivust, millega lubatakse turul kättesaadavaks teha ja sertifitseeritud ettevõtjatel pädeva asutuse järelevalve all kasutada biotsiidi VectoMaxFG nakkust levitavate sääskede tõrjeks.
   Artikkel 2
   Käesolev otsus on adresseeritud Madalmaade Kuningriigile.
   
      Brüssel, 20. aprill 2017
      
         
            Komisjoni nimel
         
         
            komisjoni liige
         
         Vytenis ANDRIUKAITIS
      
   
   
      (1)  ELT L 167, 27.6.2012, lk 1.
   
      (2)  Komisjoni 11. mai 2016. aasta rakendusotsusega (EL) 2016/714 Euroopa Parlamendi ja nõukogu määruse (EL) nr 528/2012 artikli 55 lõike 1 kohaselt biotsiidide VectoBacWG ja Aqua-K-Othrine turul kättesaadavaks tegemist ja kasutamist käsitleva Madalmaade võetud meetme kehtivuse pikendamise kohta (ELT L 125, 13.5.2016, lk 14).